Rozhodnutie Rady
zo 17. decembra 2003
o podpise Dohody medzi Európskou úniou a Islandskou republikou a Nórskym kráľovstvom o uplatňovaní niektorých ustanovení Dohovoru z 29. mája 2000 o vzájomnej pomoci v trestných veciach medzi členskými štátmi Európskej únie a protokolu k tejto dohode z roku 2001
(2004/79/ES)
RADA EURÓPSKEJ ÚNIE,
so zreteľom na Zmluvu o Európskej únii a najmä na jej články 24 a 38,
keďže:
(1) Rada vypracovala 29. mája 2000 v súlade s článkom 34 ods. 2 písm. d) Zmluvy o Európskej únii Dohovor o vzájomnej pomoci v trestných veciach medzi členskými štátmi Európskej únie [1] (ďalej len "dohovor EÚ o vzájomnej spolupráci").
(2) V článku 2 ods. 1 uvedeného dohovoru sú upravené jeho ustanovenia, ktoré predstavujú vývoj Schengenského acquis v zmysle dohody z 18. mája 1999 medzi Radou Európskej únie s Islandskou republikou a Nórskym kráľovstvom o pridružení týchto dvoch krajín pri uplatňovaní, vykonávaní a vývoji Schengenského acquis [2].
(3) Rada vypracovala 16. októbra 2001 v súlade s článkom 34 ods. 2 písm. d) Zmluvy o Európskej únii Protokol k Dohovoru o vzájomnej pomoci v trestných veciach medzi členskými štátmi Európskej únie [3] (ďalej len "protokol EÚ o vzájomnej pomoci").
(4) V článku 15 uvedeného protokolu sa ustanovuje, že jeho článok 8 predstavuje vývoj Schengenského acquis v zmysle dohody medzi Radou Európskej únie a Islandskou republikou a Nórskym kráľovstvom o pridružení týchto dvoch krajín pri uplatňovaní, vykonávaní a vývoji Schengenského acquis.
(5) Podľa podmienok článku 8 uvedenej dohody budú Islandská republika a Nórske kráľovstvo vo svojich vzájomných vzťahoch a vo vzťahoch s členskými štátmi Európskej únie viazané obsahom týchto ustanovení dohovoru EÚ o vzájomnej pomoci.
(6) Na základe rozhodnutia Rady z 19. decembra 2002, ktorým sa predsedníctvo Rady poveruje začať rokovania s cieľom uplatňovania niektorých ustanovení v oblasti justičnej spolupráce v trestných veciach na základe článkov 24 a 38 Zmluvy o Európskej únii, dojednalo predsedníctvo za pomoci Komisie dohodu s Islandskou republikou a Nórskym kráľovstvom, podľa ktorej sa obsah ostatných vecných ustanovení dohovoru EÚ o vzájomnej pomoci a protokolu EÚ o vzájomnej pomoci začne vzťahovať aj na Islandskú republiku a Nórske kráľovstvo, a to v ich vzájomných vzťahoch a v ich vzťahoch s členskými štátmi Európskej únie.
(7) Uvedená dohoda by sa mala podpísať v mene Európskej únie, s výhradou jej neskoršieho uzavretia,
ROZHODLA TAKTO:
Článok 1
Podpísanie dohody medzi Európskou úniou a Islandskou republikou a Nórskym kráľovstvom o uplatňovaní niektorých ustanovení Dohovoru z 29. mája 2000 o vzájomnej pomoci v trestných veciach medzi členskými štátmi Európskej únie a protokolu k tejto dohode z roku 2001 sa týmto schvaľuje v mene Európskej únie, s výhradou rozhodnutia Rady o uzatvorení uvedenej dohody.
Text dohody je pripojený k tomuto rozhodnutiu.
Článok 2
Predseda Rady sa týmto poveruje určiť osobu/-y splnomocnenú/-é na podpísanie dohody s výhradou jej uzatvorenia.
Článok 3
Toto rozhodnutie a dohoda pripojená k tomuto rozhodnutiu sa uverejnia v Úradnom vestníku Európskej únie.
V Bruseli 17. decembra 2003